Verdagte sterf ná Ficksburg-plaasaanval | Maroela Media
Een van die vermeende aanvallers wat na bewering Donderdag by 'n plaasaanval in die Ficksburg-distrik in die Vrystaat betrokke was, is in 'n hospitaal dood.
Kol. Thandi Mbambo, woordvoerder van die polisie, het gesê die verdagte was een van twee verdagtes wat erg beseer was toe hulle deur boere in die omgewing aan die polisie oorhandig is. Die twee verdagtes is na die Dihlabeng-hospitaal in Bethlehem geneem, waar een van hulle aan sy beserings beswyk het. Die ander een is steeds onder polisiebewaking in die hospitaal.
Maroela Media het vroeër berig 'n jong plaasbestuurder en 'n plaaswerker is omstreeks 17:30 op die plaas Mooiplaas deur vyf aanvallers oorval. Die boer is intussen as Arend Corbett (26) geïdentifiseer en die werker as Lenyara Thsotetsi.
'n Nooddienshelikopter neem Corbett na 'n hospitaal. Foto: Verskaf
Volgens Mbambo het Corbett en Tsotetsi by die huis op die plaas aangekom nadat hulle by die buurplaas was. "Die twee is glo deur vyf onbekende mans gekonfronteer. Die verdagtes het hulle glo opdrag gegee om nie uit die voertuig te klim nie, maar die slagoffer het hom teëgesit en hulle gekonfronteer," het Mbambo gesê.
"'n Struweling het ontstaan en [Corbett] is na bewering in die voorkop geskiet, terwyl die plaaswerker met 'n mes gesteek is toe hy homself probeer verdedig het. Hy kon daarin slaag om weg te hardloop. Die verdagtes het besef hy gaan hulp ontbied en het in verskillende rigtings in die berge in gevlug."
Volgens Mbambo het 'n rewolwer op die toneel agtergebly toe die verdagtes gevlug het. 'n Soektog na die verdagtes is van stapel gestuur en twee verdagtes is vasgetrek. Hulle is met ernstige beserings aan die polisie oorhandig. Die drie ander verdagtes is steeds op vrye voet.
Corbett is per helikopter in 'n ernstige toestand na die Mediclinic Bethlehem geneem. Dit is nie duidelik hoe ernstig Tsotetsi beseer is nie.
'n Saak van poging tot moord word ondersoek in verband met die aanval. Nog 'n saak van moord is aanhangig gemaak in verband met die dood van die beweerde verdagte.
Die aanval op Mooiplaas kom kort nadat Barry Baars se liggaam Dinsdagoggend met 'n skietwond aan sy ken in sy huis aangetref is op die Daspoort-plaas tussen Ficksburg en Rosendal in die Vrystaat. Mbambo het bevestig 'n vroulike werker op die plaas is intussen deur die polisie ingeneem vir ondervraging, aangesien sy die laaste persoon was wat saam met Baars gesien is.
Ficksburg plaasaanvalle Vrystaat
Saak van moord teen verdagte? Asseblief hy het mos gesoek daarvoor….
Mooi so julle…Ons moet maar ongelukkig dieselfde doen aan hulle as die voornemens wat hulle teen ons het.